සමස්ත සෞඛ්‍ය ක්‍ෂේත්‍රය තුළ ඇති වන ගැටලුවලට විසඳුමක් ලබාදීම සඳහා ඉදිරි සති දෙක ඇතුළතදී මහජන සෞඛ්‍ය පැමිණිලි සොයාබැලීමේ විශේෂ ඒකකයක් සෞඛ්‍ය අමාත්‍යාංශයේ පිහිටුවීමට කටයුතු යොදා ඇති බව වැඩබලන සෞඛ්‍ය ලේකම් වෛද්‍ය නිහාල් ජයතිලක මහතා පැවැසුවේය.මේ විශේෂ ඒකකය දවසේ පැය 24 පුරාම ක්‍රියාත්මක වන අතර, රෝහල්වල පවතින ඖෂධ හිඟය ගැන පමණක් නොව රෝගීන්ට මුහුණදීමට සිදුවන ගැටලු පිළිබඳවද මේ විශේෂ ඒකකයට දැනුම් දීමෙන් සෞඛ්‍ය ක්‍ෂේත්‍රයේ පවතින අර්බුදයන් විසඳාගත හැකි බව ද ලේකම්වරයා කීය.රජයේ රෝහලක යම් ඖෂධ හිඟයක් පවතින්නේ නම් ඒ පිළිබඳව 011 – 2681175 දුරකථනය ඇමැතීමෙන් ප්‍රධාන ඖෂධවේදී රංජිත් පෙරේරා මහතාට දැනුම්දිය හැකි බවද, එවැනි ගැටලුවක් මතුවුවහොත් විසඳුම් ලබාදීමට සෞඛ්‍ය අමාත්‍යාංශය වහාම පියවර ගන්නා බව ද වෛද්‍ය නිහාල් ජයතිලක මහතා පැවැසීය.සෞඛ්‍ය අමාත්‍යාංශයේ පැවැති මාධ්‍ය හමුවක් අමතමින් ඒ මහතා මෙම අදහස් ඊයේ (23 දා) ප්‍රකාශ කර සිටියේය.රජයේ රෝහලක ඖෂධ හිඟයක් පවතින බවට තොරතුරක් දැනගැනීමට ලැබුණහොත් ඉහත දුරකථන අංකය අමතා තමාට දැනුම්දෙන ලෙසත්, එම පැමිණිලිවලට අනුව විසඳුම් ලබාදීමෙන් සෞඛ්‍ය ක්‍ෂේත්‍රයේ කටයුතුවල කාර්යක්ෂමතාව වැඩිකිරීමට පියවර ගන්නා බවත් ප්‍රධාන ඖෂධවේදී රංජිත් පෙරේරා මහතා මෙහිදී ප්‍රකාශ කර සිටියේ ය.බොහෝ රෝහල්වල ඖෂධ ගබඩාවල ඖෂධ තිබියදී වුවද ඒවා මහජනතාවට නිකුත් නොකර පෞද්ගලික ඔසුසල්වලින් මිලදී ගන්නා ලෙස ඇතැම් සෞඛ්‍ය සේවකයින් ප්‍රකාශ කිරීම, ඇතැම් රෝහල්වලදී සමහර සෞඛ්‍ය කාර්ය මණ්ඩල විසින් රෝගීන්ට සිත් රිදෙන පරිදි සැරපරුෂ ලෙස කතා කිරීම, විවිධ බෝවන රෝග පාලනය කිරීමේ වැඩසටහන් සිය පදිංචි ස්ථානවල විධිමත් පරිදි ක්‍රියාත්මක නොවීම වැනි කාරණා පිළිබඳව ද මෙම විශේෂ ඒකකයට පැමිණිලි කිරීමේ හැකියාව ඇත.